བླ་མ་ས་ཆེན་གྱིས་མཛད་པའི་ཀྱེ་རྡོ་རྗེའི་རྩ་རྒྱུད་བརྟག་གཉིས་ཀྱི་དཀའ་འགྲེལ་བཞུགས།། ༄༅། །བཅོམ་ལྡན་འདས་དཔལ་ཀྱེའི་རྡོ་རྗེ་ལ་ཕྱག་འཚལ་ལོ། །བློ་གྲོས་མཚུངས་མེད་འཇིག་རྟེན་ཀུན་གྱི་མིག །གྲགས་པ་བསམ་ཡས་ནམ་མཁའི་མཐར་སོན་པ། །དེ་ཉིད་དོན་གཟིགས་གྲོལ་བའི་སྤོབས་པ་ཅན། །འདྲེན་པའི་བསྟན་པ་གཅེས་འཛིན་དེ་ལ་འདུད། །དེ་ལྟ་བུའི་བླ་མ་དམ་པ་རི་གངས་ཅན་གྱི་ཁྲོད་དུ་སྐུ་འཁྲུངས་པ། དུས་དེང་སང་རྩོད་དུས་ལྔ་བརྒྱའི་ཐ་མ་ལ་གསང་སྔགས་སྤྱོད་པ་རྣམས་ཀྱི་གཙུག་གི་ནོར་བུ་ལྟ་བུར་གྱུར་པ། བདག་ཅག་ལ་སོགས་པ་སྐྱེ་བོ་མང་པོ་དག་གི་བླ་མར་གྱུར་པ། དེའི་ཞབས་ལ་གུས་པས་ཕྱག་འཚལ་ཞིང་། སྐྱེ་བོ་བློ་དམན་པ་དག་ལ་ཕན་པར་བྱ་བའི་ཕྱིར་དང་། རང་ཉིད་ཀྱི་དྲན་པ་གསོས་གདབ་པའི་ཕྱིར། མཚན་མོ་རིའི་སྤོ་ལ་མེ་འབར་བས་ཀླུང་ཁམས་ལ་སོགས་པ་གསལ་བར་བྱས་པ་བཞིན། གཉིས་སུ་མེད་པའི་རྒྱུད་ཀྱི་དཀའ་བའི་གནས་ཅུང་ཞིག་གསལ་བར་བྱའོ། །དེ་ལ་གང་ཟག་གི་དབང་པོའི་རིམ་པ་དང་སྦྱར་ནས། དབང་པོ་རྣོན་པོས་ནི་གླེང་བཞི་བཞུགས་ཚུལ་དུ་རྒྱུད་ཀྱི་དོན་མཐའ་དག་ཁོང་དུ་ཆུད་པར་ནུས་ལ། འབྲིང་གིས་མཚན་དུ་གོ་བར་ནུས་ཤིང་། ཐ་མས་རྒྱས་པར་བཤད་པས་ཁོང་དུ་ཆུད་པ་ཡིན་པ་ལས་མཚན་གྱི་བཤད་པ་དང་། བཤད་ཐབས་ཀྱི་ཡན་ལག་ཇི་ལྟ་བུས་རྒྱུད་འདི་འཆད་པ་ནི་གཞན་དུ་གོ་བར་བྱའོ། །གང་ཟག་དབང་པོ་རབ་ཀྱིས་རྟོགས་པར་བྱ་བའི་དོན་གླེང་གཞི་ལ་གཉིས་ཏེ། སྒྲའི་དང་། དོན་གྱི་གླེང་གཞིའོ། །དེ་ལ་སྒྲའི་གླེང་གཞི་ནི། སྡུད་པ་པོ་ལ་སྟོན་པ་རྡོ་རྗེ་འཆང་གིས་རྒྱུད་འདི་གསུངས་པའི་སྣང་བ་གཅིག་བྱུང་བ་དེ་ཉིད། ནི་དཱ་ན་ཞེས་པ་གདུལ་བྱ་མ་འོངས་པ་རྣམས་ངེས་པ་བསྐྱེད་པའི་ཕྱིར། གཞུང་དུ་བཀོད་པ་སྟེ། གཞུང་དུ་བསྡུད་པ་པོ་འདིས། དུས་དེའི་ཚེ། སྟོན་པ་འདི་ལས། ཆོས་འདི་ཐོས་ཞེས་ཉེ་བར་བཀོད་པས། མ་འོངས་པ་རྣམས་དེ་ལྟ་བུ་སྡུད་པ་པོ་འདིས། སྟོན་པ་རྡོ་རྗེ་འཆང་ལ་དངོས་སུ་ཐོས་པར་འདུག་སྙམ་ནས་འཇུག་ཅིང་ངེས་པ་བསྐྱེད་པའི་དགོས་པ་ཡོད་དོ། །དོན་གྱི་གླེང་གཞི་ནི། ཆོས་འབྱུང་བའི་གཞིའམ་རྒྱུར་གྱུར་པ་སྟེ། སྟོན་པ་ལ་སོགས་པ་གང་རུང་ཞིག་མ་ཚང་ནའང་ཆོས་དེ་མི་འབྱུང་བས། མེད་ན་མི་འབྱུང་བ་འབྱུང་བའི་འབྲེལ་པ་ཡོད་པའི་ཕྱིར་རྒྱུར་གྱུར་པའོ། །དེ་ལའང་གླེང་གཞི་དང་། དེས་གསུངས་པའི་ཆོས་སུ་སྦྱར་ཏེ་བཤད་པ་དང་། ལུས་རྣམ་པར་གཞག་པ་དང་། ཡན་ལག་རྒྱས་པར་དབྱེ་བའི་ཚུལ་བཤད་པ་གཉིས་ལས། གླེང་གཞི་དང་ཆོས་སུ་སྦྱར་ཏེ། འཁོར་དང་སྟོན་པ་ཐ་དད་པའི་དབང་དུ་བྱས་ནས་ཕ་རོལ་ཏུ་ཕྱིན་པའི་ཐེག་པ་དང་སྤྱིའི་དོན་དུ་བཤད་ན། གང་། གང་གིས། གང་གི་ཚེ། གང་ལས། གང་དུ་ཐོས་པ་ཞེས་ཚིག་རྣམ་པར་སྦྱར་རོ། །དེ་ལ་འདི་སྐད་ཅེས་པ་ནི་གང་ཐོས་པ་སྟེ། འདི་ཁོ་ན་སྐད་ཐོས་བྱ་བས་སྒྲོ་སྐུར་དང་བྲལ་བར་སྟོན་པའོ། །བདག་གིས་ཞེས་པ་ནི་གང་གིས་ཐོས་པ་སྟེ། ལྷག་པའི་དབང་དུ་བྱས་ནས་གཞན་ལས་བརྒྱུད་པ་རྣམ་པར་འགེགས་ལ། འཇུག་པའི་དབང་དུ་བྱས་ནས་བདག་ཉིད་ཀྱིས་དངོས་སུ་ཐོས་ཞེས་ཉེ་བར་མངོན་སུམ་གྱི་ཚིག་ཏུ་སྦྱར་རོ། །ཐོས་པ་ཞེས་བྱ་བ་ནི་རྣ་བའི་དབང་པོས་ཐོས་པའོ། །དེ་ལྟར་ཡིན་པར་ཡང་བཤད་པའི་རྒྱུད་ལས། བདག་གིས་ཐོས་པ་ཞེས་བྱ་བ་ནི། བདག་ཉིད་ཀྱིས་ཐོས་པའི་ཕྱིར་རྣ་བའི་ཡེ་ཤེས་ཀྱིས་ཐོས་པ་ཡིན་གྱིས་བསླབ་པས་ནི་མ་ཡིན་ནོ། །ཞེས་པ་ལ་སོགས་པ་གསུངས་སོ། །དུས་གཅིག་ཅེས་པ་ནི་གང་གི་ཚེ་ཐོས་པ་སྟེ། དེ་ཡང་དུས་ཀྱི་སྤྱི་ཉེ་བར་བཟུང་ནས། ཆོས་འཆད་ཅིང་བཞུགས་པ་ལས་ཐོས་བྱ་བ་ཙམ་སྦྱར་དུ་རུང་གི བྱེ་བྲག་ཏུ་སྟོན་དང་དཔྱིད་ལ་སོགས་པའི་དུས་འདི་ན་ཐོས་ཞེས་བྱར་མི་རུང་སྟེ། སྟོན་པས་དུས་གཅིག་གི་ཚེ་ཁོ་ན་གསུངས་ཀྱང་གདུལ་བྱ་ལ་དུས་ཐ་དད་པར་གསུང་བའི་སྣང་བ་འབྱུང་བས་སོ། །ཡང་དུས་གཅིག་གི་ཚེ་ཁོ་ན་འདི་ཐོས་ཀྱི་གཞན་དུ་མ་ཐོས་ཀྱི་བྱ་བས། རྒྱུད་འདི་འབྱུང་དཀའ་བར་སྟོན་ཏེ། བཤད་བྱ་ཆོས་ཀྱི་ཆེ་བར་ཡང་འགྲོ་ལ། ཡང་དུས་གཅིག་གི་ཚེ་འདི་ཐོས་ཀྱི། གཞན་དུ་གཞན་ཡང་ཐོས་བྱས་པས་སྡུད་པ་པོ་ཐོས་པ་མང་བར་སྟོན་པས། སྡུད་པ་པོ་དེས་རྣམ་འཕྲུལ་བསམ་གྱིས་མི་ཁྱབ་པ་ལ་མངའ་བརྙེས་པར་སྟོན་ལ། ཡང་དུས་སྐད་ཅིག་མ་གཅིག་ཁོ་ན་ལ་རྟོགས་ཤིང་ཁོང་དུ་ཆུད་བྱས་པས་སྡུད་པ་པོ་ཤེས་རབ་ཆེ་བར་སྟོན་ཏེ། དེ་ལྟར་ན་ཉན་པ་པོ་འཁོར་གྱི་ཆེ་བར་འགྲོ་སྟེ། དེ་སྐད་དུ་བཤད་པའི་རྒྱུད་ལས་ཀྱང་། གཅིག་ན་ཞེས་བྱ་བ་ནི་སྐད་ཅིག་ཉིད་ལའོ། །ཞེས་གསུངས་སོ། །བཅོམ་ལྡན་འདས་ཞེས་པ་ནི་གང་ལས་ཐོས་པའི་སྟོན་པ་སྟེ། དེ་ཡང་ཡི་གེའི་དོན་དུ་བཤད་ན། བྷ་ག་ཝཱཉྫ་ན། བཅོམ་ལྡན་འདས་ཏེ། སངས་རྒྱས་དེས་སྒྲིབ་པ་བག་ཆགས་དང་བཅས་པ་སྤངས་ཏེ། ཉོན་མོངས་པ་ལ་སོགས་པའི་བདུད་བཞི་བཅོམ་པས་ན་བཅོམ་ལྡན་འདས་ཏེ། དེ་ཉིད་ལས། ཡང་ན་ཉོན་མོངས་ལ་སོགས་བདུད། །བཅོམ་ཕྱིར་བཅོམ་ལྡན་འདས་ཞེས་བྱ། །ཞེས་གསུངས་སོ། །ཡང་བྷ་ག་ཨཾ་སའི་སྒྲ་ལས་དྲངས་ན་དབང་ཕྱུག་ལ་སོགས་པའི་ཡོན་ཏན་དྲུག་དང་ལྡན་པས་ན་ལྡན་པ་སྟེ། དེ་ལ་དཔལ་ཕུན་སུམ་ཚོགས་པ་ནི། སངས་རྒྱས་དེའི་སྐུ་ཚེ་དང་། སྐུ་བོང་གི་ཚད་དང་། འཁོར་དང་ཞིང་ཁམས་ལ་སོགས་པ་སོ་སོའི་སྐྱེ་བོ་རྣམས་ཀྱིས་ཚད་གཟུང་བར་མི་ནུས་ཤིང་། བསམ་པའི་ཡུལ་ལས་འདས་པས་ན་དཔལ་ཏེ། དེ་ནི་སྦྱིན་པའི་ཕ་རོལ་ཏུ་ཕྱིན་པའི་འབྲས་བུའོ། །གྲགས་པ་ཕུན་སུམ་ཚོགས་པ་ནི་སངས་རྒྱས་དེ་གླིང་གཅིག་དང་གཉིས་ལ་སོགས་པ་ན་གྲགས་པ་མ་ཡིན་གྱི། མི་མཇེད་ཀྱི་འཇིག་རྟེན་གྱི་ཁམས་ཐམས་ཅད་ལ་གྲགས་ཤིང་བསྙེན་བཀུར་བས་སོ། །དེ་ནི་ཚུལ་ཁྲིམས་ཀྱི་འབྲས་བུའོ། །ཡེ་ཤེས་ཕུན་སུམ་ཚོགས་པ་ནི། ཤེས་བྱའི་དངོས་པོ་ཐམས་ཅད་ལག་མཐིལ་དུ་སྐྱུ་རུ་ར་བཞག་པ་བཞིན་དུ་མངོན་སུམ་དུ་རྟོགས་པའོ། །དེ་ནི་བསམ་གཏན་གྱི་འབྲས་བུའོ། །དབང་ཕྱུག་ཕུན་སུམ་ཚོགས་པ་ནི་སངས་རྒྱས་དེ་ལ་དགེ་སྦྱོང་ངམ་བྲམ་ཟེ་ལ་སོགས་པ་གཞན་སུས་ཀྱང་ཆོས་དང་མཐུན་པའི་གྲོལ་བས་ཚར་གཅད་པར་མི་ནུས་པ་སྟེ། དེ་ནི་ཤེས་རབ་ཀྱི་འབྲས་བུའོ། །གཟུགས་བཟང་བ་ཕུན་སུམ་ཚོགས་པ་ནི་སངས་རྒྱས་དེའི་བ་སྤུའི་བུ་ག་གཅིག་ཀྱང་ལྷ་དང་བཅས་པའི་འཇིག་རྟེན་ཐམས་ཅད་ཀྱིས་བལྟ་བས་མི་ངོམས་པས་སོ། །དེ་ནི་བཟོད་པའི་འབྲས་བུའོ། །བརྩོན་འགྲུས་ཕུན་སུམ་ཚོགས་པ་ནི་སངས་རྒྱས་དེ་ལྷ་དང་བཅས་པའི་འཇིག་རྟེན་ཐམས་ཅད་ལ་སུ་ནི་དར། སུ་ནི་རྒུད། སུ་ནི་ཉོན་མོངས་པ་ཆེ། སུ་ནི་ཆུང་། སུ་ནི་འདུལ་བའི་དུས་ལ་བབ། ཅེས་སོ་སོར་རྟོག་པའོ། །དེ་ཡང་སཾ་པུ་ཊའི་བརྟག་པ་དང་པོ་དངོས་ལས། འདི་ལྟ་སྟེ། དབང་ཕྱུག་ཕུན་སུམ་ཚོགས་པ་དང་། ཞེས་པ་ནས་བྷ་ག་དྲུག་ཅེས་གསུངས། ཞེས་པའི་བར་གྱིས་གསུངས་སོ། །དེ་བཞིན་གཤེགས་པ་ཞེས་པ་གཟུགས་སྐུ་གཉིས་ནི་དེ་བཞིན་ཉིད་དུ་གཤེགས་ཤིང་། ཆོས་ཀྱི་སྐུ་ནི་དེ་བཞིན་ཉིད་ལས་གཤེགས་པས་ན་སྟེ། ཡན་ལག་གི་དོན་གྱསི་བཤད་ལ། སྐུ་ནི་མཚན་དཔེ་འབར་བ། གསུང་ནི་གསུང་དབྱངས་ཡན་ལག་དྲུག་ཅུ་དང་ལྡན་པ། ཐུགས་ནི་ཇི་ལྟ་བ་དང་ཇི་སྙེད་པ་མཁྱེན་པའི་ཡེ་ཤེས་སོ། །སྙིང་པོ་ནི་རྒྱུད་འཆད་པ་པོའི་སྟོན་པ་རྡོ་རྗེ་འཆང་དེ་ལ། སྐུ་གསུང་ཐུགས་ཀྱི་ཡོན་ཏན་ཐམས་ཅད་ཡར་ལྡན་དུ་མངའ་བས་སོ། །རྡོ་རྗེ་བཙུན་མོའི་བྷ་ག་ནི་གང་དུ་ཐོས་པའི་གནས་ཏེ། དེ་ཡང་རང་གི་ངོ་བོའི་དབང་དུ་བྱས་པ་དང་། རྣམ་པའི་དབང་དུ་བྱས་པ་གཉིས་ལས། དང་པོ་ལྟར་ན་ས་བཅུ་གཅིག་པས་བསྡུས་པའི་རྣམ་པར་ཐར་པའི་སྒོ་གསུམ་པོ་དེ་མཚན་མ་དང་རྣམ་པར་རྟོག་པས་མི་ཕྱེད་པས་ན་རྡོ་རྗེ། དེ་ཉིད་དུས་གསུམ་གྱི་སངས་རྒྱས་ཐམས་ཅད་ཀྱིས་བསྟེན་ཅིང་འདྲིས་པར་བྱས་པ་ཡིན་པས་ན་བཙུན་མོའོ། །དེ་ཉིད་མཚན་མ་དང་རྣམ་པར་རྟོག་པ་འཇོམས་པས་ན་བྷ་གའོ། །རྣམ་པའི་དབང་དུ་བྱས་ན་ལོངས་སྤྱོད་རྫོགས་པའི་སྐུའི་བཞུགས་གནས་ཆོས་འབྱུང་གྲུ་གསུམ་པ་ནང་དམར་ལ་ཕྱི་དཀར་བ་གདེངས་ཁ་གྱེན་ལ་ཕྱོགས་པ། དེ་ལྟ་བུ་ན་བཞུགས་པ་ལས་ཐོས་ཞེས་སྦྱར་རོ། །དེ་ཡང་ཆོས་འབྱུང་རྐྱང་པ་ན་བཞུགས་སམ་ཞེ་ན་མ་ཡིན་ཏེ། རྟེན་ཆོས་འབྱུང་གི་ནང་ན་རྟེན་གྱི་དཀྱིལ་འཁོར་རྒྱ་དང་ཚད་མ་ཆད་པའི་ནང་ན་བཞུགས་ཏེ། དཔེར་ན་རྒྱལ་པོ་གྲོང་ན་བཞུགས་ཟེར་ཡང་སྲང་བར་ལ་སོགས་པ་ན་མེད་ཀྱི་ཁང་བཟངས་མཆོག་ན་བཞུགས་པ་བཞིན་ནོ། །དེ་ཡང་འདི་ཉིད་ལས། དེ་བཞིན་གཤེགས་པ་ཐམས་ཅད་ཀྱི་སྐུ་དང་། ཞེས་པ་ནས་དེའི་བྷ་ག་དེ་ལ་བཞུགས་སོ། །ཞེས་པའི་བར་གྱིས་བསྟན་ཏོ། །འོ་ན་དེ་ལྟ་ན། སཾ་གྲ་ཧ་ལྟར་རི་རབ་ཀྱི་རྩེ་མོ་ཁང་བུ་བརྩེགས་པ་ན་བཞུགས་ཞེས་མི་ཟེར་བ་ཅི་ཞེ་ན། དེ་ནི་རྣམ་པ་ལ་དགོངས་པ་དང་། གདུལ་བྱ་ལ་དགོངས་པ་གཉིས་ཏེ། དང་པོ་ནི་ཆོས་ཀྱི་དབྱིངས་རྣམ་པར་ཐར་པའི་སྒོ་གསུམ་པོ་དེ་དང་། རིག་པ་ཡེ་ཤེས་གཉིས་རོ་གཅིག་པ་ལས་ཆོས་ཀྱི་དབྱིངས་སྐྱེ་བ་མེད་པ་ལས་སྐྱེ་བའི་ཆོ་འཕྲུལ་དུ་སྐུ་དང་ཡེ་ཤེས་ཀྱི་སྣང་བ་འབྱུང་བ་མཚོན་ལ། ཡང་ཆོས་འབྱུང་ཡོངས་སུ་དག་པ་ན་བཞུགས་བྱས་པས་གདུལ་བྱ་ཆགས་ཅན་ཁ་ཅིག་འཇུག་པར་འགྱུར་བས་སོ། །དེ་ཡང་གང་དང་ལྷན་ཅིག་བཞུགས་པ་ལས་ཐོས་ན་བྱང་ཆུབ་སེམས་དཔའ་བྱེ་བ་ཕྲག་བརྒྱད་ཅུ། རྣལ་འབྱོར་མ་རི་རབ་ཀྱི་རྡུལ་ཕྲ་རབ་དང་མཉམ་པ། དེ་བཞིན་གཤེགས་པའི་འཁོར་ཏིལ་གྱི་གང་བུ་དང་མཉམ་པ་རྣམས་དང་ལྷན་ཅིག་ཐོས་སོ། །འོ་ན་དཔའ་བོ་བྱེ་བ་ཕྲག་བརྒྱད་ཅུ་ཁོ་ནར་ངེས་ལ། རྣལ་འབྱོར་མ་དང་དེ་བཞིན་གཤེགས་པའི་འཁོར་ནི་རི་རབ་ཀྱི་རྡུལ་དང་ཏིལ་གྱི་གང་བུས་ཚོད་འཛིན་པ་ཅི་ལ་དགོངས་སྙམ་ན། དང་པོས་ནི་རྩ་འཁོར་ལོ་བཞི་མཚོན་ལ། གཉིས་པས་ནི་རྩའི་ཡན་ལག་རྣམས་མཚོན་ཞིང་། གསུམ་པས་ནི་རྩ་དེ་དག་ན་གནས་པའི་ཁམས་བདུད་རྩིའི་དྭངས་མ་མཚོན་ནོ་ཞེས་བྷ་རོ་ཧཾ་དུ་གསུངས་ལ། བླ་ཆེན་པའི་བརྒྱུད་པས་ནི། དང་པོས་ནི་རྩ་མཚོན་ལ། གཉིས་པས་ནི་རླུང་མཚོན་ཞིང་། གསུམ་པས་ནི་དེ་ན་གནས་པའི་བྱང་ཆུབ་ཀྱི་སེམས་མཚོན་པར་འདོད་དོ། །དེ་དག་གིས་ནི་ཡན་ལག་གི་དོན་གཙོ་ཆེ་བས་ཕ་རོལ་ཏུ་ཕྱིན་པའི་ཐེག་པ་དང་སྤྱིའི་དོན་དུ་བཤད་ནས། ད་ནི་བུམ་དབང་ཐོབ་པ་ལ་ལུས་དང་ཡན་ལག་གི་ཚུལ་གྱིས་བསྐྱེད་པའི་རིམ་པ་དབྱིབས་སུ་བཤད་ན། འདི་སྐད་བདག་གིས་ཐོས་པའི་དུས་གཅིག་ན་ཞེས་པ་ལ་དུས་གཅིག་ཅེས་པས་ཡེ་ཤེས་ཀྱི་ཚོགས་བསག་པ་སྟོང་པ་ཉིད་མཚོན་ལ། དེའི་ཡང་སྔོན་དུ་ཚད་མེད་བསྒོམ་པ་དང་། བདུན་རྣམ་དག་དང་། མཆོད་པ་ལ་སོགས་པ་འགྲོ་བས་བསོད་ནམས་ཀྱི་ཚོགས་བསགས་པ་ཡང་མཚོན་ལ། དེས་ན་ཚོགས་གཉིས་བསག་པ་མཚན་ནོ། །རྡོ་རྗེ་བཙུན་མོའི་བྷ་ག་ནི་གནས་ཏེ། ཆོས་འབྱུང་ནང་དུ་གཞལ་ཡས་ཁང་བསྒོམ་པ་ཡིན་ལ། བཞུགས་ཞེས་པ་ནི། གཞི་དེར་རྒྱུ་འབྱུང་བ་རིམ་བརྩེགས་ལ་རྐྱེན་རྣམ་པར་ཤེས་པ་ཞུགས་པ་ལ་བརྟེན་ནས་གཞལ་ཡས་ཁང་ཇི་ལྟ་བ་བཞིན་བསྒོམ་པ་དེར། སྟོན་པ་ཧེ་རུ་ཀ་བཞི་བཞུགས་ཞེས་པའོ། །འཁོར་ནི་གཽ་རཱི་ལ་སོགས་པ་བཅུ་དྲུག་གོ །འདི་སྐད་ཅེས་པ་ནི་མངོན་པར་རྟོགས་པ་འདི་ཁོ་ན་སྐད་བསྒྲུབ་པའོ། །བདག་གིས་ཐོས་ཞེས་སྦྱར་ཏེ་སྤྱིའི་དོན་དུ་ཡན་ལག་གི་དོན་གྱིས་བཤད་དོ། །བྷ་ག་ཝཱན་ལ་སོགས་པ་ནི་གོ་སླའོ། །ད་ནི་གསང་དབང་ཐོབ་པ་ལ་ཙཎྜཱ་ལཱི་སྔགས་སུ་བཤད་ན། ཨེ་ཝཾ་མ་ཡ་ནི་ལྟེ་བ་ལ་སོགས་པ་རྩ་འཁོར་ལོ་བཞི་རིམ་པ་བཞིན་དུ་མཚོན་ལ། དེའང་ཨེ་ཞེས་པ་འཁོར་ལོ་ན་ལྟེ་བ་སྤྲུལ་པའི་འཁོར་ལོ། ཡི་གེ་ན་ཨེ། དབྱིབས་ན་གྲུ་གསུམ་སྟེ། བཤད་པའི་རྒྱུད་ལས། གྲུ་གསུམ་དག་པ་ཨེ་ཡི་དབྱིབས། །དབུས་སུ་རྒྱས་པའི་ཨེ་ཝཾ་ལ། །ཟེར་བས་ལྟེ་བ་ན་རྩ་མདུད་གྲུ་གསུམ་པ་སྦྲུལ་འཁྱིལ་པ་ལྟ་བུའི་དབྱིབས་སུ་གནས་པའོ། །འབྱུང་པ་ན་ས་རྣམ་པར་དག་པ་སྟེ། ཨེ་ནི་ས་རུ་ཤེས་པར་བྱ། །ཞེས་པས་སོ། །ལྷ་མོ་ནས་རྣམ་པར་དག་པ་སངས་རྒྱས་སྤྱན་ནོ། །ཚད་མེད་པ་ན་སྙིང་རྗེ་ཚད་མེད་པ། ཕ་རོལ་ཏུ་ཕྱིན་པ་ན་ཐབས་ཀྱི་ཕ་རོལ་ཏུ་ཕྱིན་པའོ། །ཕྱག་རྒྱ་ན་ལས་ཀྱི་ཕྱག་རྒྱ་སྟེ་བདུན་ནོ། །དེའི་སྟེང་དུ་ཡང་སྐད་ཅིག་མ་བཞི་ལས་ནི་རྣམ་པར་སྨིན་པའི་སྐད་ཅིག་མ། དགའ་བ་བཞི་ལས་དགའ་བ་དང་པོ། བདེན་པ་བཞི་ལས་སྡུག་བསྔལ་གྱི་བདེན་པ། དེ་ཁོ་ན་ཉིད་བཞི་ལས་བདག་གི་དེ་ཁོ་ན། སྡེ་པ་བཞི་ལས་གནས་བརྟན་པའི་སྡེ་པ། སྐུ་བཞི་ལས་སྤྲུལ་པའི་སྐུ། འབྲས་བུ་བཞི་ལས་རྣམ་པར་སྨིན་པའི་འབྲས་བུ་སྟེ། དེ་ལྟར་ན་ཆོས་ཀྱི་ཁྱད་པར་རམ། ལྡོག་པ་མི་འདྲ་བ་བཅུ་བཞིས་གཏན་ལ་དབབ་སྟེ། འཁོར་ལོ་བཞི་ཀ་ལ་དེ་ལྟར་བསྒྲེས་ཏེ་ཤེས་པར་བྱའོ། །བདག་གིས་ཐོས་པ་ལ་སོགས་པ་ནི་གཞན་དུ་གོ་བར་བྱ་སྟེ། འདི་ལའང་རྗོད་བྱེད་ནི་གསུམ་ཆར་འཇུག་ལ། བརྗོད་བྱ་ནི་སྦས་དོན་ཁོ་ནའོ། །ཤེས་རབ་ཡེ་ཤེས་དང་བཞི་པ་ཐོབ་པ་ལ་དབང་དང་མཐར་ཐུག་ཆོས་སུའང་། རྗོད་བྱེད་ནི་གསུམ་ཀ་འཇུག་ལ་བརྗོད་བྱ་ནི་སྦས་པ་ཁོ་ནའོ། །དེ་ལ་མཐར་ཐུག་གི་དབང་དུ་བྱས་ན་བཞུགས་སོ་ཞེས་པ་ལ། སྐུ་གསུམ་གྱི་བྱེ་བྲག་གིས་བཞུགས་ཚུལ་མི་འདྲ་བ་གསུམ་སྟེ། དེ་ལ་སྟོན་པ་ཆོས་ཀྱི་སྐུ་ནི་བཙུན་མོའི་བརྡས་བསྟན་པ་ཆོས་ཀྱི་དབྱིངས་རྣམ་པར་ཐར་པའི་སྒོ་གསུམ་དང་། རིག་པ་ཡེ་ཤེས་དེ། དབྱིངས་དང་ཡེ་ཤེས་རོ་གཅིག་པའི་ཚུལ་གྱིས་བཞུགས་སོ། །འོག་མིན་གྱི་ལོངས་སྐུའི་བཞུགས་ཚུལ་ནི་འོག་མིན་གྱི་གནས་ཆོས་ཀྱི་དབྱིངས་ཀྱི་ཕོ་བྲང་ཆོས་འབྱུང་གི་ནང་ན་ཡེ་ཤེས་ཀྱི་སྣང་བརྟེན་གྱི་དཀྱིལ་འཁོར་གྲུ་བཞི། སྒོ་བཞིན་པའི་ནང་ན་སྟོན་པ་ལོངས་སྐུ་དེ། རྒྱུ་ལམ་གྱི་དུས་ན་འདོད་ཡོན་སྤྱད་པའི་རྒྱུ་མཐུན་པ་རྗེས་སུ་འབྲང་མ་དང་ལྷན་ཅིག་སྤྱོད་མ་ལ་སོགས་པའི་ལྷ་མོ་རྣམས་ཀྱི་ནང་ན་བདེ་ཆེན་གྱི་ཡན་ལག་ལ་སོགས་པ་ཡན་ལག་བཞི་ལྡན་གྱི་སྐུ་དེ་ཡབ་ཡུམ་ཞལ་སྦྱོར་དུ་བཞུགས་སོ། །སྤྲུལ་པའི་སྐུ་ནི་གདུལ་བྱ་ཐ་དད་པ་རྣམས་ལ་གང་ལ་ཅིས་འདུལ་བ་དེ་ལ་དེའི་སྐུར་སྟོན་ཅིང་བཞུགས་ཏེ། ལ་ལ་ལ་ནི་ཕྱག་གཉིས་པར་སྟོན་པ་ནས་ཕྱག་བཅུ་དྲུག་པའི་བར་དུ་སྟོན་ལ། ཡང་གདུལ་བྱ་བུད་མེད་ཀྱིས་འདུལ་བ་རྣམས་ལ། བདག་མེད་མ་ལྷ་མོ་བཅོ་ལྔའི་དཀྱིལ་འཁོར་དུ་སྟོན་ཏེ། གདུལ་བྱའི་བསམ་པ་དང་མཐུན་པར་དོན་མཛད་ཅིང་བཞུགས་སོ། །དེ་ལྟར་ན་དེ་ཡན་ཆད་ཀྱིས་གླེང་གཞི་ཕུན་སུམ་ཚོགས་པས་རྒྱུད་ཀྱི་ལུས་རྣམ་པར་གཞག་པ་བསྟན་ནས། ད་ནི་ཡན་ལག་རྒྱས་པར་དབྱེ་བ་ལ་གསུམ་སྟེ། ཐོག་མར་འབྲས་བུ་གང་ལ་དམིགས་ཏེ་བསྒྲུབ་པ་ཧེ་རུ་ཀ་བཞིའི་དངོས་གྲུབ་བསྟན་པ་དང་། དེ་ཐོབ་པར་བྱེད་པའི་ཐབས་ཀྱི་རྒྱུད་དང་། ཐབས་དེ་ཉམས་སུ་ལེན་པའི་གང་ཟག་གི་མཚན་ཉིད་བསྟན་པའོ། །དེ་ཡང་ཐོག་མར་འབྲས་བུ་སྟོན་པ་ནི། དཔེར་ན་ཚོང་པ་ཁེ་མཐོང་ནས་ཚོང་གི་ལས་ལ་འཇུག་པ་བཞིན་དུ། འབྲས་བུ་ལ་བྲོད་པ་སྐྱེས་ནས་རྒྱུ་ལ་ནན་ཏན་སྐྱེད་པས་སོ། །ཡང་ཐབས་གཉིས་པར་སྟོན་པ་ནི། འབྲས་བུ་དེ་ལྟ་བུ་ཐོབ་པར་བྱེད་པ་ལ་ཐབས་དགོས་པས་ལེའུ་དགུས་ཐབས་ཀྱི་རྒྱུད་བསྐྱེད་རྫ